KOMISJONI ARVAMUS Euroopa Ülemkogu otsuse eelnõu kohta, milles kiidetakse heaks aluslepingute kavandatava muudatuse läbivaatamine, et lisada protokoll Iiri rahva murede kohta seoses Lissaboni lepinguga /* COM/2012/0198 final */





KOMISJONI ARVAMUS Euroopa Ülemkogu otsuse eelnõu kohta, milles kiidetakse heaks aluslepingute kavandatava muudatuse läbivaatamine, et lisada protokoll Iiri rahva murede kohta seoses Lissaboni lepinguga EUROOPA KOMISJON, võttes arvesse Euroopa Liidu lepingut, eriti selle artikli 48 lõiget 3, ning arvestades järgmist: (1) Arvestades Iirimaal 12. juunil 2008 Lissaboni lepingu küsimuses toimunud rahvahääletuse tulemust, nõustus Euroopa Ülemkogu 11. ja 12. detsembri 2008. aasta kohtumisel, et Iirimaa peaministri väljendatud Iiri rahva muredele, mis on seotud maksupoliitikaga, õigusega elule, hariduse ja perekonnaga ning Iirimaa tavapärase neutraliteedipoliitikaga, tuleks reageerida Iirimaad ja teisi liikmeriike vastastikku rahuldaval viisil, andes vajaduse korral vajalikud õiguslikud tagatised. (2) Riigipead ja valitsusjuhid võtsid 18. ja 19. juunil 2009 Euroopa Ülemkogu kohtumisel vastu otsuse, milles käsitletakse Iiri rahva muresid seoses Lissaboni lepinguga sellistes valdkondades nagu õigus elule, perekond ja haridus, maksustamine ning julgeolek ja kaitse (edaspidi „otsus”). Riigipead ja valitsusjuhid leppisid kokku, et otsus peaks jõustuma Lissaboni lepingu jõustumise kuupäeval. (3) Riigipead ja valitsusjuhid kinnitasid, et otsus on Lissaboni lepinguga täielikus vastavuses ja kõnealust aluslepingut ei ole vaja uuesti ratifitseerida. Riigipead ja valitsusjuhid kinnitasid ka, et järgmise ühinemislepingu sõlmimise ajal näevad nad ette nimetatud otsuse sätete lisamise Euroopa Liidu lepingule ja Euroopa Liidu toimimise lepingule lisatavasse protokolli kooskõlas oma põhiseadusest tulenevate nõuetega. Sellega seoses kinnitasid riigipead ja valitsusjuhid, et kõnealune protokoll ei muuda mingil viisil ELi ja selle liikmesriikide vahelisi suhteid; et selle ainus eesmärk on anda otsuses sisalduvatele selgitustele aluslepingu sätete staatus, et pakkuda lahendus Iiri rahva muredele; et selle staatus ei erine teiste liikmesriikide saadud protokollides sisalduvatest sarnastest selgitustest ning et see selgitab, ent ei muuda Lissaboni lepingu sisu ja kohaldamist. (4) Pärast seda, kui Lissaboni leping oli Iiri rahvahääletusel 2. oktoobril 2009 heaks kiidetud, jõustus see 1. detsembril 2009. aastal. (5) 20. juulil 2011 edastas Iiri valitsus nõukogule ELi lepingu artikli 48 lõike 2 kohase ettepaneku aluslepingute muutmiseks, et lisada protokoll Iiri rahva murede kohta seoses Lissaboni lepinguga. (6) Euroopa Ülemkogu eesistuja kirjutas 25. oktoobril 2011 komisjonile, paludes kõnealuse ettepaneku kohta arvamust. (7) Komisjon nendib, et riigipeade ja valitsusjuhtide kokkulepe aluslepingute muutmiseks, et lisada protokoll Iiri rahva murede kohta seoses Lissaboni lepinguga, on saavutatud konkreetsetel asjaoludel, ON ESITANUD HEAKSKIITVA ARVAMUSE Euroopa Ülemkogu otsuse eelnõu kohta, milles kiidetakse heaks aluslepingute kavandatava muudatuse läbivaatamine, et lisada protokoll Iiri rahva murede kohta seoses Lissaboni lepinguga. Käesolev arvamus on adresseeritud Euroopa Ülemkogule.